‘Red rugby: Besnoei spelersgeld, vermy agente’Spelers moet drasties minder betaal word en agente uitgeskakel word om die lewensvatbaarheid van beroepsrugby te verseker. Só skryf die uitgesproke gewese Engelse toetsspeler Austin Healy in The Telegraph (Londen). Gebeur dit nie, voorspel hy, kan die meeste klubs in die Engelse Premierliga binne drie jaar bankrot wees. Maroela Media het onlangs berig dat slegs een van die 12 klubs, Exeter, in die afgelope boekjaar ʼn wins getoon het. Healy beskou Remgro se onttrekking aan Saracens se eienaarskap as ʼn waarskuwing dat meer klubs se geldkraantjies kan opdroog en dit ʼn vernietigende domino-uitwerking op die liga kan hê, tensy drastiese stappe gedoen word. Hy sê reusesalarisse vir glansspelers lei noodwendig tot ʼn breë salarisinflasie van 15 tot 25% omdat die res van die spelers besef die glansspelers vaar nie soveel beter as húlle op die veld nie, en dan hul eie eise verhoog. Voorts reken hy van die spelersagente misbruik die stelsel, en die liga behoort ʼn plan te maak om agente te vermy. Healy stel voor dat spelers se salarisse, soos in “gridiron”, bekend gemaak word om die inflasionêre uitwerking van gerugte oor bepaalde spelers se verdienste uit te skakel.